כפיר סויסה

כפיר סויסה (נולד ב-1983) הוא מנהל ישראלי. שימש כמנכ"ל משרד התרבות והספורט. לפני כן היה חבר במועצת העיר קריית גת ויו"ר ועדת הביקורת של הרשות. בעבר כיהן כמנכ"ל הליכוד העולמי.

ביוגרפיה
סויסה הוא בוגר תואר ראשון במינהל ומדיניות ציבורית ממכללת ספיר בשדרות.

בשנים 2005–2009 היה סויסה מנהל תפעול בחברת "שמרז שירותים טכנולוגיים".

ב-2014 מונה למנכ"ל קבוצת הכדורסל מכבי עירוני קריית גת, ושימש בתפקיד עד 2018. תחת ניהולו, העפילה הקבוצה לליגת העל ושיחקה בה שתי עונות. בעונתה האחרונה, אף זכתה הקבוצה בגביע הליגה הלאומית, סיימה כאלופת הליגה הסדירה והפסידה בסדרת גמר הפלייאוף להפועל באר שבע. עונה זו התאפיינה במשבר כלכלי קשה שפקד את הקבוצה עקב הפסקת התמיכה מהרשות המקומית, ובסיום אותה עונה הופסקה פעילותה. בנוסף היה חבר דירקטוריון במנהלת ליגת העל בכדורסל.

משנת 2018 ועד ינואר 2023 היה חבר במועצת העיר קריית גת מטעם סיעת "קריית גת מנצחת" שזכתה בשני מנדטים בראשותו ויושב ראש ועדת הביקורת של המועצה. בין השנים 2020–2021 שימש כראש המטה של יושב ראש הקואליציה בכנסת מיקי זוהר, וניהל את צוות הלשכה ועבודת יו"ר הקואליציה מול ועדות הכנסת השונות, שרים וחברי כנסת. בנובמבר 2021 מונה לדירקטוריון קרן קיימת לישראל (קק"ל) וכיהן גם כיו״ר ועדת המפ"ק (מנהל פיתוח הקרקע) בקק"ל. באותו החודש מונה לכהן בתפקיד מנכ"ל הליכוד העולמי, תפקיד בו כיהן עד 2022.

בינואר 2023 מינה שר התרבות והספורט מיקי זוהר את סויסה להיות מנכ"ל משרדו, וב-15 בינואר מינויו אושר על ידי ממשלת ישראל. ביוני 2023 הודיע על סיום תפקידו לטובת התמודדות לראשות העיר קריית גת בבחירות לרשויות המקומיות.

חיים אישיים
סויסה נשוי ואב לשניים. מתגורר בקריית גת.

קישורים חיצוניים

 כפיר סויסה, באתר משרד התרבות והספורט

הערות שוליים

חברי דירקטוריון קרן קיימת לישראל
חברי מועצה ברשויות מקומיות בישראל
מנכ"לי משרדי ממשלת ישראל
מנכ"לים ישראלים
עסקני כדורסל ישראלים
פעילי הליכוד
קריית גת: אישים
ישראלים שנולדו ב-1983